'Bloed, kleursel, olie' besoedel monding in Knysna | Netwerk24
Deur Jackie Kruger 28 Mei 2019 05:30
Knysna se afvalwatersuiweringsaanleg.Foto: Verskaf
Bloed, kleursel en olie besoedel die Knysna-riviermonding en verskeie ingrypings vind plaas om vas te stel wat dit veroorsaak, sê Sanparke.
Die Knysna-munisipaliteit het vroeër vanjaar bekend gemaak dat sy afvalwatersuiweringsaanleg deur oliebesoedeling geraak is.
Die besoedeling is verminder deur ensieme wat olie vreet by die aanleg te kweek, maar tekens van bloed en kleursel is nou ook in die stelsel gekry.
Die jongste uitslag van toetse op watermonsters het gewys dat ál die diepwaterkanale in die monding behalwe by die Ashmead- en Theseneiland-inlaat, lae E.coli-vlakke het, sê Sanparke in 'n verklaring.
Die jongste lesings deur die Garden Route-distriksmunisipaliteit wys ook hoë E.coli-vlakke by die duikslote by Bongani, Bigai, Langstraat, die spoorwegstasie en die Knysna-hengelvereniging, wat beteken dat die plekke ongeskik is vir ontspanningsdoeleindes, volgens die departement van water en sanitasie.
'n Ondersoek deur die Garden Route-distriksmunisipaliteit en Knysna-munisipaliteit na die oorsaak van die besoedeling duur voort. Kennisgewings van die distriksmunisipaliteit aan restaurante om bewys te lewer van hoe hulle van olie en vet ontslae raak, is afgehandel.
Hoewel onlangse olie- en vettoetse 'n drastiese afname by die Knysna-munisipaliteit se afvalwatersuiweringsaanleg gewys het, is bloed en kleursel in die stelsel gekry.
Skerms (siwwe) by die aanleg is vervang wat verhoed dat vaste stowwe in die aanleg beland.
'n Beroep word op inwoners en sakeondernemings gedoen om nie ongewenste stowwe en materiale in die rioolstelsel te gooi nie.
Die Garden Route-distriksmunisipaliteit neem steeds E.coli-monsters by 14 punte rondom die Knysna-riviermonding. Die uitslae is beskikbaar by http://www.knysna.gov.za.